Source: http://www.bihon.ro/csm-oradea-a-spart-gheata-la-medias/1384001
Timestamp: 2017-10-17 02:15:07+00:00

Document:
CSM Oradea a „spart gheaţa” la Mediaş - BIHON
CSM Oradea a „spart gheaţa” la Mediaş
la	16. februarie 2014 16:40	 Reactualizat la:	 16. februarie 2014 18:57
Baschetbaliştii orădeni au învins pentru prima oară echipa Gaz Metan în deplasare.
FOTO: Gaz Metan - CSM Oradea
Prin succesul de sâmbătă de la Mediaş, scor 81-74, CSM Oradea şi-a depăşit ultimul complex pe care-l mai avea în Liga Naţională. La ora actuală, după venirea antrenorului Cristian Achim, nu mai există nicio echipă în baschetul masculin românesc pe care CSM Oradea să n-o fi învins măcar o dată, atât pe terenul propriu cât şi în deplasare.
Meciul de la Mediaş a contat pentru etapa a 18-a şi a avut o desfăşurare ciudată. CSM Oradea a început bine jocul, conducând cu 10-2 după câteva minute. Orădenii au controlat de altfel primul sfert, pe care l-au terminat în avantaj, scor 26-21. A urmat apoi o cădere inexplicabilă în jocul echipei noastre, care n-a putut marca decât zece (!) puncte pe parcursul sfertului secund. Gazdele s-au apărat bine în această perioadă şi au trecut la conducere, scor la pauză 41-36. În sfertul trei, ambele echipe au reintrodus titularii pe teren, dar tot medieşenii s-au aflat la conducerea ostilităţilor, mărindu-şi avantajul pe tabelă. Scorul înaintea ultimului sfert, 63-52 pentru Gaz Metan, era îngrijorător pentru orădeni.
Un sfert patru perfect
Din fericire, echipa noastră a avut un sfert patru de excepţie, reuşind să întoarcă soarta partidei. Dani Popescu şi Reinar Hallik marchează două coşuri de la distanţă în debutul ultimului sfert, scor 63-58 şi gazdele încep să tremure tot mai mult, egalarea devenind doar o problemă de timp. Ţibîrnă a marcat pentru 69-68 (’37), după care Popescu reuşeşte un coş de trei puncte, aducându-şi echipa în avantaj, scor 69-71 (’38). CSM Oradea n-a mai cedat conducerea până în final, gestionând foarte bine ultimele minute. Scorul final, 74-81, consemnează primul succes orădean la Mediaş în cele nouă sezoane petrecute în prima divizie de către echipa noastre. JB – G.N.
Gaz Metan Mediaş – CSM Oradea 74-81 (21-26, 20-10, 22-16, 11-29)
Gaz Metan: Shiloh 23 (5×3), Dumitrescu, Kemp 9 (1), Solopa 5 (1), Marojevic 7, Okosun 2, Radetic 5, Bogavac 23 (3). Nu au jucat: Funar, Cristiean. Antrenor: Marcel Ţenter
CSM Oradea: Comagic 1, Popescu 8 (2), Dillon 7, Subotic 12 (1), Nicoară 13, Denison 5, Ţibîrnă 9, Hallik 8 (2), Franklin 18 (2). Nu au jucat Paşca, Hora. Antrenor: Cristian Achim
Arbitri: Laurenţiu Grigoraş, Mircea Şerban, Şerban Raşoga. Comisar FR Baschet: Mircea Martiş
Descalificări pentru 5 faulturi: Radetic / –

References: CSM 
 CSM 
 CSM 
 CSM 
 CSM 
 CSM 
 CSM 

CSM